**Dôvodová správa**

1. **Všeobecná časť**

Poslanci Národnej rady Slovenskej republiky Petra Krištúfková, Igor Kašper, Ľudovít Goga, Zuzana Šebová a Adriana Pčolinská predkladajú na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon č. 58/2014 Z. z. o výbušninách, výbušných predmetoch a munícii v znení neskorších predpisov a zákon č. 372/1990 Zb o priestupkoch v znení neskorších predpisov.

Predmetom tohto návrhu zákona je, na základe širokého a dlhodobého verejného záujmu, obmedzenie predaja a úprava používania vybraných kategórií pyrotechnických výrobkov, predovšetkým z kategórií F2 a F3, a to petárd, zábleskových petárd, batérií petárd, batérií petárd s externou oporou, batérií zábleskových petárd, batérií zábleskových petárd s externou oporou, výmetníc, mín, rímskych sviec, rakiet obsahujúcich pyrotechnickú jednotku a kombinácie obsahujúce ako prvok petardy alebo zábleskové petardy, ktorých hlavným efektom je hluk.

Na tomto návrhu zákona aktívne pracovala Pracovná skupina pre oblasť veterinárnej starostlivosti a ochrany zvierat predsedu Výboru NR SR pre pôdohospodárstvo a životné prostredie v priamej spolupráci a súčinnosti so Slovenskou asociáciou pyrotechnických firiem a Asociáciou predajcov pyrotechniky, ktoré združujú výrobcov a predajcov pyrotechnických výrobkov na Slovensku a Hlavným banským úradom. Zástupcovia oboch asociácií navrhli a podporili zákaz predaja a používania vyššie uvedených výrobkov v kategórii F2 a F3 s odôvodnením, že tieto pyrotechnické výrobky sú práve tými, ktoré majú najviac negatívnych vplyvov na ľudí, zvieratá, prírodu a spôsobujú najväčšie škody na súkromnom a verejnom majetku.

Okrem uvedených asociácií, návrh na stretnutiach uvedenej pracovnej skupiny podporili a následne svojimi písomnými stanoviskami oficiálne potvrdili aj Štátna ochrana prírody Slovenskej republiky, Komora veterinárnych lekárov Slovenskej republiky, Univerzita veterinárskeho lekárstva a farmácie v Košiciach, Zoologická záhrada Bratislava, Zoologická záhrada Košice. Návrh podporujú tiež Mestská polícia Hlavného mesta Slovenskej republiky Bratislavy, Únia miest a obcí Slovenska, Združenie miest a obcí Slovenska, ako aj množstvo ochranárskych združení, útulkov, karanténnych staníc pre zvieratá, ako napr., Záchranná stanica pre zranené živočíchy Zázrivá, Nádej pre kone a ľudí, o.z., OZ Zvieratá v núdzi, Združenie za práva zvierat – ČSKP, Iniciatíva Zvierací ombudsman, a pod. V prospech zákazu sa pozitívne vyjadrila aj prezidentka Slovenskej komory psychológov a široká verejnosť vo viacerých petíciách, ktoré každý rok organizujú rôzne organizácie, alebo jednotlivci. Ide o rádovo desiatky tisíc občanov Slovenska.

Z roka na rok sa zvyšuje počet miest a obcí, ktoré v rámci všeobecne záväzných nariadení pristupujú k zákazu používania pyrotechnických výrobkov, alebo ich výraznému obmedzovaniu na ich území, alebo úplnému rušeniu ohňostrojov v réžii miest a obci a finančné prostriedky, ktoré by použili na ohňostroje venujú na verejnoprospešné účely, napr. pre útulky a karanténne stanice pre zvieratá, alebo domovy sociálnych služieb, prípadne na nákup prístrojov do nemocníc, alebo vybavenie škôl, a pod.

Zhrnutie dokázateľne škodlivých vplyvov, najmä vybraných kategórií zábavnej pyrotechniky, ktoré sú predmetom zákazu predaja a používania v navrhovanej úprave zákona:

1. poškodenie a ohrozenie fyzického a duševného zdravia ľudí,

1. najmä pri neodbornej manipulácii s pyrotechnickými výrobkami dochádza k vážnym úrazom s dočasnými, alebo trvalými následkami na zdraví; náhodné, teda neočakávané použitie extrémne hlučnej zábavnej pyrotechnicky, navyše so svetelným efektom pôsobí negatívne na starších ľudí, deti, citlivých ľudí, ľudí s poruchami duševného zdravia, mentálne hendikepovaných ľudí a autistov, ktorým spôsobuje enormný stres a s ním spojené ťažké duševné stavy, následne nepredvídateľné konanie, dezorientáciu, ktoré môžu mať za následok vážne poškodenie zdravia, až smrť, u ľudí predstavuje najväčšie riziko zábavná pyrotechnika najmä vtedy, ak sa v ich bezprostrednej blízkosti, alebo bližšom okruhu použijú hlučné pyrotechnické výrobky, ktoré človek nečaká, čo sa v praxi deje pravidelne a často už priebehu decembra, ďaleko pred posledným dňom v roku a pokračuje na mnohých miestach až do konca januára, alebo sa používajú pyrotechnické výrobky na rôzne typy osláv, bez povolenia obce, teda nečakane v priebehu roka,

2. majiteľom, resp. ošetrovateľom, ktorí sa v čase neočakávaného použitia extrémne hlučnej zábavnej pyrotechnicky v ich okolí, nachádzajú v blízkosti hospodárskych zvierat z dôvodu ich opatery, hrozí, že ich zvieratá v panike z hluku a svetelných efektov môžu vážne zraniť, až privodiť im smrť,

1. poškodenie súkromného a verejného majetku,

v prípade súkromného majetku ide najmä o autá, domy, byty, strechy domov a obytných budov, záhrady, hospodárske budovy, atď., pri verejnom majetku sú to najčastejšie odpadkové koše, kde z pyrotechnického odpadu dochádza k požiarom, a tým často nenahraditeľným škodám na tomto majetku, v prípade požiarov obydlí aj na zdraví a živote ľudí a zvierat, ktoré žijú v spoločnej domácnosti s človekom,

1. poškodenie a ohrozenie fyzického a duševného zdravia zvierat,

1. spoločenských, hospodárskych zvierat a zvierat chovaných v zajatí, ktoré sa v strese dezorientované stávajú obeťami dopravných nehôd, vážnych úrazov s dočasným, alebo trvalým poškodením zdravia, resp. umierajú, alebo sa zatúlajú a nevedia sa vrátiť domov, čím ich majitelia strácajú verných spoločníkov, alebo vzácne plemeno s vysokou hodnotou, a pod., výrazne ohrozenie zdravia a života hrozí hospodárskym zvieratám, ktoré sa nachádzajú ustajnené v uzatvorených maštaliach, výbehoch, na pasienkoch a v panike a snahe uniknúť sa vážne zrania, alebo vplyvom enormného stresu z nemožnosti úniku umierajú,

2. voľne žijúcich živočíchov, pretože napr. ohňostroj nepredstavuje nebezpečenstvo len pre zvieratá, ktoré žijú alebo sa pohybujú v exponovanej oblasti, ale vzduchom sa toxický prach šíri aj na vzdialenejšie miesta, rovnako sa zábavná pyrotechnika, aj napriek zákazu, používa v národných parkoch a chránených územiach, kde svojim vplyvom ohrozuje na zdraví a živote aj vzácne a chránené živočíchy, hluk z výbuchov môže u vtáctva spôsobiť tachykardiu až smrť, kvôli výraznému stresu, ktorý im pyrotechnika spôsobuje, opustia dočasne, alebo natrvalo miesta, kde hniezdia a už sa nedokážu do nich vrátiť, ich mláďatá tak ostávajú opustené a hynú, dezorientácia a stres spôsobuje tiež nalietavanie vtákov do budov, vrážajú do protihlukových stien, kde sa vážne zrania, až uhynú.

U všetkých zvierat existuje tiež riziko olízania, alebo požratia zvyškov po použitej pyrotechnike, ktoré obsahujú toxické zložky, napríklad rôzne kovy a spôsobia otravu. Zvieratá, ktoré sa ocitnú v blízkosti vybuchujúcej pyrotechniky sú vystavené riziku popálenín, poškodenia očí a sluchu. Zábavná pyrotechnika sa kvôli svetelným efektom používa počas tmy, čím sa znásobuje vizuálny efekt, na ktorý nie sú zvieratá pripravené a zvyknuté.

Vo všeobecnosti patria medzi najcitlivejšie zvieratá voči pyrotechnike psy a kone. Podľa dostupných štúdií trpí až 45% psov fóbiou z ohňostrojov (Dale et al., 2010) a takmer 80% koní úzkosťou spôsobenou výbuchmi, ktoré u tretiny z nich spôsobia zranenia v dôsledku paniky a pokusu o útek, kedy sa napríklad snažia preskočiť plot (Gronqvist et al., 2016). Pre zvieratá je prirodzené, že sa obávajú hlasných zvukov, pretože ich sluch je oveľa citlivejší ako sluch ľudí (Brouček, 2014). Pes je schopný vnímať zvuky v rozsahu 15 Hz až 60 kHz, v porovnaní s človekom, ktorý vníma rozsah iba od 20 Hz do 20 kHz; kone majú frekvenčné rozpätie zvukových podnetov od 14 Hz do 35 kHz a veľmi citlivo reagujú na zvukové efekty. Vedia si však zvyknúť na hluk a známe zvuky, na ktoré už neskôr nereagujú. Mačky registrujú zvuky od 48 Hz až do 85 kHz a sú schopné veľmi presne lokalizovať zdroj zvuku.

Dôsledky, ktoré použitie pyrotechniky spôsobuje na zvieratách možno s určitosťou klasifikovať ako týranie zvierat. V zmysle ustanovení zákona č. 39/2007 Z. z. Zákon o veterinárnej starostlivosti (§22, ods. 2) „zakazuje sa týranie zvieraťa, ktorým je každé konanie okrem zdravotného a schváleného postupového dôvodu, ktorým sa (písm. a) spôsobí zvieraťu trvalé alebo dlhodobé poškodenie zdravia, (písm. j) použitím podnetu, predmetu, alebo pomôcky, ktoré vyvolávajú bolesť, spôsobujú klinicky zjavné poranenie, alebo klinicky preukázateľné negatívne zmeny v činnosti nervovej sústavy, alebo iných orgánových sústav zvieraťa“.

poškodenie prírody a narušenie jej biodiverzity, ničením živočíchov z vyššie uvedených dôvodov a škodlivými prachovými časticami ako jemný prach, ktoré sa uvoľňujú pri výbuchu a sú toxické pre živočíchy aj pôdu,

1. výrazné, často nezvratné narúšanie medziľudských vzťahov, medzi odporcami a fanúšikmi zábavnej pyrotechniky sa najmä koncom roka vyostruje komunikácia a nezriedka dochádza až k fyzickému násiliu, čo veľmi negatívne ovplyvňuje medziľudské vzťahy v komunitách, predovšetkým v obciach, kde je napr. väčší počet chovateľov spoločenských a hospodárskych zvierat, ktorým záleží na zvieratách a preto im logicky prekáža používanie extrémne hlučnej zábavnej pyrotechniky kvôli samotným zvieratám, ale aj vlastnej bezpečnosti, keď sa o tieto zvieratá starajú, alebo sa im do dvorov, záhrad, na strechy domov a hospodárskych budov dostáva odpad z pyrotechnických výrobkov a majú vážne obavy o svoj majetok z dôvodu možného požiaru, poškodenia, a pod.

Vzhľadom k vyššie uvedeným skutočnostiam, obsahuje tento návrh zákona, okrem prioritnej oblasti zákazu predaja a používania najproblematickejších kategórií zábavnej pyrotechniky, ďalšie oblasti, najmä informovanosť a ochranu zraniteľných skupín, ktoré možno vnímať pozitívne vo vzťahu k rešpektovaniu vzájomných preferencií a zlepšeniu medziľudských vzťahov. Ide najmä o spresnenie a vymedzenie konkrétneho času používania povolených pyrotechnických výrobkov 31. decembra a 1. januára. Tiež sa doplnila povinnosť banských úradov a obcí informovať obyvateľov o skutočnosti, že vydali súhlas na použitie zábavnej pyrotechniky na ich území mimo uvedených dní t.j. počas roka. Táto vedomosť pomôže ľuďom sa pripraviť na túto skutočnosť, rovnako, budú mať možnosť vopred zabezpečiť svoje zvieratá a eliminovať tak negatívne dopady na ich fyzické a psychické zdravie. Návrh zákona tiež pamätá na možnosť používania zábavnej pyrotechniky v dostatočnej vzdialenosti od zariadení a lokalít, kde sa nachádzajú zraniteľné skupiny ľudí a zvierat vo väčšom počte na jednom mieste.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s právom Európskej únie.

**B. Osobitná časť**

K bodu 1

Navrhuje sa zmena znenia tak, aby bolo jednoznačne uvedené, že nadobúdať a predávať je možné len schválené pyrotechnické výrobky.

K bodu 2

Ustanovuje sa zákaz predaja vybraných pyrotechnických výrobkov z kategórií F2 a F3 v obchodnej sieti, ktorých hlavným efektom je hluk.

K bodu 3

Navrhuje sa zaviesť celoročný zákaz predaja vybranej skupiny pyrotechnických výrobkov.

K bodu 4

Navrhované znenie ustanovuje celoročný zákaz používania vybraných pyrotechnických výrobkov z kategórií F2 a F3, ktorých hlavným efektom je hluk. Taktiež sa upresňuje čas používania zábavnej pyrotechniky v exponovaných dňoch 31. decembra od 18.00 do 24:00 hodiny a 1 januára od 00:00 do 02:00 hodiny. Takto presne nastavený čas v aktuálnom zákone veľmi chýbal a poskytoval príliš široký časový priestor, najmä na nečakané používanie zábavnej pyrotechniky počas dvoch dní, a tým množstvo dôvodov pre negatívne dopady na ľudí a zvieratá, pretože sa nemohli na hlukové a svetelné efekty zábavnej pyrotechniky, fyzicky a psychicky pripraviť, alebo dostatočne včas zabezpečiť zvieratá a eliminovať tým negatívne dopady zábavnej pyrotechniky na ich fyzické a psychické zdravie. S vedomosťou o tom, kedy bude zábavná pyrotechnika použitá získajú výhodu takej prípravy a môžu vopred obmedziť, alebo úplne eliminovať negatívne dopady zábavnej pyrotechniky na nich samotných, alebo ich zvierat.

Ďalej sa z dôvodu potreby zvýšenej ochrany zraniteľných skupín osôb a zvierat, zavádza minimálna vzdialenosť od zariadení a lokalít, kde sa tieto zraniteľné skupiny nachádzajú vo väčšom počte a/alebo tiež v rôznom fyzickom a psychickom zdravotnom stave.

Dopĺňa sa pre obec ďalší dôvod pre zamietnutie žiadosti o súhlas na použitie pyrotechnických výrobkov v období od 2. januára do 30. decembra, ktorým je aj nedodržanie určenej minimálnej vzdialenosti od zariadení a lokalít, kde sa nachádzajú zraniteľné skupiny.

Zavádza sa informačnú povinnosť obce prostredníctvom zvolených informačno-komunikačných prostriedkov informovať svojich občanov o udelenom súhlase na použitie pyrotechnických výrobkov na jej území v období od 2. januára do 30. decembra. Rovnako ako v bode 4, informovanosťou tak prispeje k lepšej príprave a tým lepšiemu zvládnutiu použitej zábavnej pyrotechniky a jej efektov u ľudí a zvierat.

Tak ako v doteraz platnom zákone ustanovuje sa povinnosť pôvodcovi odpadu, teda používateľovi zábavnej pyrotechniky naložiť z odpadom z použitej zábavnej pyrotechniky podľa definovaných osobitných predpisov a povinnosť obce zodpovedať za verejný poriadok v prípade udelenia súhlasu na použitie zábavnej pyrotechniky na jej území.

K bodu 5 a 6

Novelizačný bod zavádza povinnosť pre obvodný banský úrad a obec informovať verejnosť o začatí konania o povolení ohňostrojných prác a následne schválení ohňostrojných prác na danom území. Tento bod sa týka pyrotechnických výrobkov, ktorých použitie je povolené výlučne profesionálnym odpaľovačom ohňostrojov. Aj v tomto prípade tiež platí, že vďaka včasnej informovanosti obyvateľov danej lokality, kde bude povolený ohňostroj, sa na túto skutočnosť môžu včas pripraviť a znížiť a/alebo eliminovať tak riziko ohrozenia ich fyzického a psychického zdravia, rovnako zvierat a riziko poškodenia/zničenia majetku.

Ďalej sa upravujú podmienok pre obvodný banský úrad, ktorý bude mať možnosť nepovoliť ohňostrojné práce, ak v stanovenej lehote obdrží písomné stanovisko dotknutej verejnosti, ktorá ním prejaví svoj nesúhlas s vykonaním ohňostrojných prác. Kto je v tomto prípade dotknutou verejnosťou definuje tento bod 7 písm. c). Dotknutá verejnosť, ktorá vystupuje v postavení účastníka konania môže využívať svoje procesné práva v rozsahu v akom sú jej priznané týmto zákonom alebo všeobecným predpisom o správnom konaní.

K bodu 7

Precizuje sa znenie správneho deliktu.

K bodu 8

Legislatívno-technická úprava.

K bodu 9 a 10

Navrhované ustanovenie spresňuje skutkovú podstatu priestupkov ako aj výšku pokuty za porušenie uvedených ustanovení zákona. Ďalej sa na prejedávanie priestupkov podľa § 53 ods. 2 a 4 ustanovuje obec a v blokovom konaní obecná polícia prípadne orgán Policajného zboru. Výnos z pokút je príjmom obce okrem výnosu pokút uložených v blokovom konaní orgánmi Policajného zboru, ktorý je príjmom štátneho rozpočtu. Cieľom bolo zjednodušiť proces objasňovania a prejednávania priestupkov a nezaťažovať touto agendou obvodné banské úrady, ktoré na to nie sú vhodne materiálne ani personálne zabezpečené.

K bodu 11

Legislatívno-technická úprava.

K Čl. II, bodu 1

Z doterajšieho znenia sa vypúšťa priestupok použitie pyrotechnických výrobkov v rozpore so zákonom, nakoľko priestupky sa špecifikujú v osobitnom predpise.

K Čl. II, bodu 2

Legislatívno-technická úprava v súvislosti s vypustením písmena ch) z § 47.

K Čl. III

Účinnosť zákona sa navrhuje 2. januára 2024.